Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението Центар за истражување и информирање за животната средина Еко-свест Скопје, поднесена против Град Скопје, по предметот Барање за пристап до информации од јавен карактер, на ден 30.06.2026  година го донесе следното: 

                                                               Р Е Ш Е Н И Е

1. Жалбата изјавена од Здружението Центар за истражување и информирање за животната средина Еко-свест Скопје, поднесена против Град Скопје, заведена во Агенцијата со бр.08-170 на 08.06.2026 година, по предметот Барање за пристап до информации од јавен карактер,СЕ УВАЖУВА.
2. СЕ НАЛОЖУВА на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Здружението Центар за истражување и информирање за животната средина Еко-свест Скопје, како што е наведено во Жалбата, на 05.05.2026 година поднело Барање за пристап до информации од јавен карактер до Град Скопје,  со кое побарало по е-маил да му се достави фотокопија од следната  информација:  
· „Дали за објектите поставени во коритото на реката Вардар (т.н.„Галии“) е издадена Водостопанска согласност согласно Законот за водите, од страна на Министерството за животна средина и просторно планирање?
· Доколку таква согласност постои, барам да ми се достави копија од актот/решението за секоја од галиите поединечно.
· Дали институцијата поседува Ходролошка студија или Мислење со кое се потврдува дека овие обејкти не ја загрозуваат проточноста на реката Вардар и не претставуваат ризик од поплави?
· Дали се извршени инспекциски надзори во текот на 2024 и 2025 година во врска со влијанието на овие објекти врз речното корито и какви мерки се преземени?“.
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-170 на 08.06.2026 година. 
Агенцијата, со електронски допис бр.08-170 од 08.06.2026 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации не одговори на дописот на Агенцијата. 
Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено. 
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

       Директор,
                                                                                                                        Петар Гајдов

